b'\n_START_ARTICLE_\nKazimieras Bazys\n_START_PARAGRAPH_\nKazimieras Bazys (1893 m. baland\xc5\xbeio 23 d. K\xc4\x97dainiuose \xe2\x80\x93 1959 m. lapkri\xc4\x8dio 8 d. Pittsburghe, PA \xe2\x80\x93 JAV), vargonininkas, chorvedys, pedagogas.\n_START_SECTION_\nBiografija\n_START_PARAGRAPH_\nAugo gausioje ir neturtingoje \xc5\xa1eimoje. Materialiai r\xc4\x97m\xc4\x97 d\xc4\x97d\xc4\x97 Adomas Bazevi\xc4\x8dius \xe2\x80\x93 Lab\xc5\xabnavos grafo Henriko Zabielos dvaro orkestro muzikantas (klarnetininkas), kuris Kazimier\xc4\x85 prad\xc4\x97jo mokyti ir muzikos. Paskui K. Bazys mok\xc4\x97si pas K\xc4\x97daini\xc5\xb3 ir Gruzd\xc5\xbei\xc5\xb3 vargoninink\xc4\x85 V. Pa\xc5\xa1kevi\xc4\x8di\xc5\xb3. V\xc4\x97liau nuvyko \xc4\xaf \xc5\xa0iaulius, mok\xc4\x97si pas vargoninink\xc4\x85 Pran\xc4\x85 Andrejausk\xc4\x85 ir buvo jo asistentas. I\xc5\xa1mok\xc4\x99s vargonuoti, gavo vargonininko viet\xc4\x85 \xc5\xa0v. Juozapo parapijoje K\xc4\x97dainiuose. 1912 m. Kaune lank\xc4\x97 J. Naujalio vargoninink\xc5\xb3 kursus. Kilus Pirmajam pasauliniam karui, buvo paimtas \xc4\xaf rus\xc5\xb3 carin\xc4\x99 kariuomen\xc4\x99, grie\xc5\xbe\xc4\x97 pulko stygini\xc5\xb3 orkestre, o v\xc4\x97liau Vorone\xc5\xbeo simfoniniame orkestre. Kaip laisvas klausytojas lank\xc4\x97 Vorone\xc5\xbeo muzikos mokyklos kursus. Po karo gr\xc4\xaf\xc5\xbe\xc4\x99s \xc4\xaf Lietuv\xc4\x85, kelet\xc4\x85 met\xc5\xb3 vargonininkavo Truskavoje (K\xc4\x97daini\xc5\xb3 r.), o v\xc4\x97liau apsigyven\xc4\x99s K\xc4\x97dainiuose vargonininkavo, d\xc4\x97st\xc4\x97 muzik\xc4\x85 gimnazijoje ir vadovavo chorams. Su \xc5\xa1eima nuvyk\xc4\x99s \xc4\xaf JAV, 1924 m. u\xc5\xbe\xc4\x97m\xc4\x97 vargonininko ir chorved\xc5\xbeio viet\xc4\x85 \xc5\xa0v. Jurgio lietuvi\xc5\xb3 parapijoje Rochesteryje, NY. Taip pat vadovavo \xc5\xa0v. Cecilijos mi\xc5\xa1riajam chorui (per 50 dalyvi\xc5\xb3), su kuriuo nema\xc5\xbeai koncertavo ir dalyvavo \xc4\xafvairiuose tautiniuose renginiuose. D\xc4\x97st\xc4\x97 muzik\xc4\x85 lituanistin\xc4\x97je mokykloje ir vadovavo moksleivi\xc5\xb3 chorui. V\xc4\x97liau persik\xc4\x97l\xc4\x97 vargonininkauti \xc4\xaf Dangun \xc5\xbdengimo lietuvi\xc5\xb3 parapij\xc4\x85 Pittsburghe, kur s\xc4\x97kmingai vadovavo ir Maironio chorui (25 moterys ir 14 vyr\xc5\xb3)._NEWLINE_Nuo 1951 m. vargonininkavo \xc5\xa0v. Petro ir Povilo parapijoje Homesteade, PA, ten vadovavo ir chorui. Namuose tur\xc4\x97jo pianin\xc4\x85, smuik\xc4\x85 ir komet\xc4\x85 \xe2\x80\x93 kasdien po dvi tris valandas grodavo \xc5\xa1iais instrumentais._NEWLINE_Nuo 1933 m. priklaus\xc4\x97 ALRK Vargoninink\xc5\xb3 s\xc4\x85jungai, buvo Rochester Civic Music Association narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'